 NA KASSIM ADINASI VIONGOZI wa Azimio la Umoja wamemlaumu Kiongozi wa Mashtaka katika Mahakama ya Kimataifa ya Uhalifu (ICC) Karim Khan, kwa “kuletwa nchini na watu anaotarajiwa kusikiliza kesi yao” jijini The Hague, Uholanzi. Bw Khan alikuwa wakili wa Rais William Ruto aliposhatakiwa ICC kutokana na machafuko ya baada ya Uchaguzi Mkuu wa 2007. Wakiongozwa na kinara wa muungano huo Raila Odinga, viongozi hao wanadai kuwa ICC sasa imenyamaza kimya huku ukiukajji wa haki za binadamu nchini ukiongezeka. Akizungumza Ijumaa eneo la Bondo, Kaunti ya Siaya katika mazishi ya mmoja wa watu waliouawa na polisi wakati wa maandamano, Bw Odinga alimkashifu Bw Khan kwa kuzuru nchi wakati ambapo visa vya ukatili wa polisi vinaendelea kuongezeka. “Bw Khan anakuja nchini wakati huu ambapo haki za binadamu zinaendelea kukiukwa. Serikali imetumia mamilioni kumfurahisha, na hata kufadhili safari zake za ndege. Kuikomboa nchi hii ni jukumu la Wakenya,” akaongeza Bw Odinga. Hata hivyo, alitoa wito kwa ICC kutenda kazi yake bila upendeleo wakati wote ili kuendeleza haki. Alisema serikali ya Kenya Kwanza inawadhulumu wananchi. “Siasa ya serikali ya Kenya Kwanza ni ya kikabila. Haya ndiyo yaliyotokea Ujerumani wakati wa Adolf Hitler dhidi ya Wayahudi. Inasikitisha kuwa haya yanafanyika na jumuiya ya kimataifa imekimya huku haki za kimsingi zikikiukwa,” akasema Bw Odinga. Kiongozi wa chama cha DAP-Kenya, Eugene Wamalwa, pia alielezea kutoridhishwa kwake na ziara ya Bw Khan nchini wakati ambapo Azimio inapanga kuwasilisha kesi ICC. “Tunaikosoa ziara ya Bw Khan humu nchini. Amekuja kula na kunywa na wale wanaokiuka haki za wananchi. Ni wazi kuwa anafisidiwa kabla ya kesi ambayo tutawasilisha ICC,” akasema Bw Wamalwa. Kwa upande wake, Kiongozi wa Wachache katika Bunge la Kitaifa, Opiyo Wandayi, pia alidai Rais Ruto anajaribu kujipendekeza kwa ICC. Hata hivyo, alisema kuna haja kwa ICC kutoegemea upande wowote ila kutekeleza majukumu yake kwa uwazi na haki. “Ninataka kumwambia Bw Khan kwamba kujiondoa hakutoshi. Tunataka hakikisho kutoka kwa uongozi wa ICC kwamba hakutakuwa na upendeleo katika kesi hii ambayo itawasilishwa kutoka Kenya,” akasema Bw Wandayi. Gavana wa Siaya James Orengo alimkashifu Inspekta Jenerali (IG) wa Polisi Japhet Koome akisema ombi litawasilishwa kortini ili kumwondoa madarakani. “Tutawasilisha ombi mahakamani kWwa nia ya kumwondoa IG afisini. Tutakusanya ushahidi wa kutosha na kuthibitisha kwa mahakama kwamba hastahili kushikilia wadhifa huo,” akasema Bw Orengo. Kwa upande wake, Kiongozi wa Wiper, Kalonzo Musyoka, alimshauri Bw Koome kujiuzulu kutokana na matamshi yake kwamba Azimio ilinunua miili ya wafu kutoka mochari. “Njia pekee ya Bw Koome kujiepusha na hili ni kujiuzulu. Kadhalika, tunataka mazungumzo kati ya pande zote mbili kuchukua mkondo wa mageuzi ya uchaguzi,” akasema Bw Musyoka. Viongozi hao walitaka Bw Koombe awaeleze na kudhihirisha kama kweli waliouawa walikodishwa. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  